CELEX: 32022R0625
Language: et
Date: 2022-04-13 00:00:00
Title: Nõukogu määrus (EL) 2022/625, 13. aprill 2022, millega muudetakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega

13.4.2022   
               
               
                  ET
               
               
                  Euroopa Liidu Teataja
               
               
                  L 116/1
               
            
         NÕUKOGU MÄÄRUS (EL) 2022/625,
         13. aprill 2022,
         millega muudetakse määrust (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 215,
         võttes arvesse nõukogu 13. aprilli 2022. aasta otsust (ÜVJP) 2022/627, millega muudetakse otsust 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (1),
         võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
         ning arvestades järgmist:
         
                     (1)
                  
                  
                     Nõukogu määrusega (EL) nr 269/2014 (2) jõustatakse teatavad meetmed, mis on sätestatud nõukogu otsuses 2014/145/ÜVJP, (3) sealhulgas teatavate füüsiliste või juriidiliste isikute, üksuste või asutuste või nendega seotud füüsiliste või juriidiliste isikute, üksuste või asutuste rahaliste vahendite ja majandusressursside külmutamine.
                  
               
                     (2)
                  
                  
                     Võttes arvesse humanitaarkriisi, mille on põhjustanud Venemaa Föderatsiooni relvajõudude provotseerimata sissetung Ukrainasse, võttis nõukogu 13. aprillil 2022 vastu otsuse (ÜVJP) 2022/627, millega muudetakse otsust 2014/145/ÜVJP, et kehtestada erandid teatavatele selgelt kindlaks määratud asutuste, isikute, üksuste, organisatsoonide ja ametite kategooriatele seoses varade külmutamise ja piirangutega, mis puudutavad rahaliste vahendite ja majandusressursside kättesaadavaks tegemist loetellu kantud isikutele, üksustele ja asutustele.
                  
               
                     (3)
                  
                  
                     Määrust (EL) nr 269/2014 tuleks seetõttu vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrusesse (EL) nr 269/2014 lisatakse järgmine artikkel:
            
               
                  „Artikkel 2a
                  
                     1.   Artikli 2 lõiget 2 ei kohaldata sellistele rahalistele vahenditele või majandusressurssidele, mille on kättesaadavaks teinud organisatsioonid või ametid, mida liit hindab sambapõhiselt ja millega liit on sõlminud finantsraampartnerluse lepingu, mille alusel need organisatsioonid ja ametid tegutsevad liidu humanitaarpartneritena, tingimusel et selliste rahaliste vahendite või majandusressursside andmine on vajalik üksnes humanitaarotstarbeks Ukrainas.
                  
                  
                     2.   Juhtudel, mis ei ole hõlmatud käesoleva artikli lõikega 1, ning erandina artiklist 2 võivad pädevad asutused anda üld- või eritingimustel, mida nad peavad asjakohaseks, eri- või üldlubasid teatavate külmutatud rahaliste vahendite või majandusressursside vabastamiseks või teatavate rahaliste vahendite või majandusressursside kättesaadavaks tegemiseks, kui selliste rahaliste vahendite või majandusressursside andmine on vajalik üksnes humanitaarotstarbeks Ukrainas.
                  
                  
                     3.   Kui pädev asutus ei ole viie tööpäeva jooksul lõike 2 kohase loa taotluse kättesaamisest teinud keelavat otsust, küsinud teavet või teavitanud lisaaja vajadusest, siis loetakse luba antuks.
                  
                  
                     4.   Asjaomane liikmesriik teavitab teisi liikmesriike ja komisjoni kõikidest lõigete 2 ja 3 alusel antud lubadest kahe nädala jooksul alates loa andmisest.“
                  
               
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. aprill 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  ELT L 116, 13.4.2022.
         
            (2)  Nõukogu 17. märtsi 2014. aasta määrus (EL) nr 269/2014, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT L 78, 17.3.2014, lk 6).
         
            (3)  Nõukogu 17. märtsi 2014. aasta otsus 2014/145/ÜVJP, mis käsitleb piiravaid meetmeid seoses Ukraina territoriaalset terviklikkust, suveräänsust ja sõltumatust kahjustava või ohustava tegevusega (ELT L 78, 17.3.2014, lk 16).